Slag van Modderrivier uiteindelik gehuldig | Netwerk24
Slag van Modderrivier uiteindelik gehuldig
Deur Christiaan Cloete 31 Julie 2019 06:02
Werk het amptelik op Saterdag 19 Julie begin om ter ere van die burgers en agterryers wat in die Slag van Modderrivier in die Noord-Kaap gesterf het, ’n gedenksteen op te rig. Marius Nagel (links) en Wickus du Plessis, onderskeidelik ’n lid en die voorsitter van die Burgermonumentkomitee, was daar toe die fondament gegrawe is.Foto’s: Verskaf
Werk het amptelik op Saterdag 19 Julie begin om ’n gedenksteen op te rig ter ere van die burgers en agterryers wat in die Slag van Modderrivier in die Noord-Kaap gesterf het.
Dit is die enigste veldslag, ook bekend as die Slag van Twee Riviere, binne ’n radius van 100 km om Kimberley waarvoor ’n gedenksteen nooit opgerig is nie.
Volgens Wickus du Plessis, voorsitter van die Burgermonumentkomitee van Twee Riviere in Modderrivier, is dit nie bekend waarom die veldslag op 28 November 1899 nooit met ’n steen gedenk is nie.
In die slag van Twee Riviere het ’n Britse kolom onder leiding van lord Methuen probeer om Kimberley, wat in daardie stadium onder beleg was, te ontset.
Die Boere, onder leiding van genl. Piet Cronjé, is deur die Britte gedwing om na Magersfontein terug te trek.
Die Britte het self talle sterftes gely. Altesaam 72 Britte is in die slag dood, 372 gewond en 7 vermis. Altesaam 75 Boere is dood of gewond.
Genl. Koos de la Rey se seun, Adriaan Johannes Gysbertus de la Rey, het ook gesterf weens wonde wat in dié slag opgedoen is.
Die gedenksteen sal na verwagting op 30 November onthul word.
Die steen sal na raming R90 000 tot R100 000 kos, en die name van mense en ondernemings wat geld wil skenk, sal op ’n gedenkplaat verskyn.
Die bewoording sal op marmer graveer word en in dieselfde taalstyl wees as op omliggende gedenkstene waarin hulde aan die gestorwe burgers en agterryers gebring word.
Dit is weens al die sterftes dat Modderrivier as die vyfde grootste veldslag in die Anglo-Boereoorlog beskou word.
Bel Du Plessis by 078-106-5449.
SAL: Staking verby, nou vir geld kry
Seun (8) kritiek ná kopskoot
Donderbuie is moontlik, waarsku SA Weerdiens
Breytenbach glo in hospitaal behandel
Naspers, Prosus se inkomste styg skerp
Hy wou glo net selfie neem, toe gaan skoot af